په هرات کې د امریکا پر قونسلګرۍ برید شوی 
د طالبانو له خوا په ننني برید کې چې سهار وختي تر سره شو لږ تر لږه دوه افغان ساتونکي وژل شوي او د ۲۰ شاوخوا کسان ټپیان شوی دي.
د افغانستان د هرات په ولایت کې یاغیانو د جمعې په ورځ سهار وختي د امریکا په قونسلګرۍ باندې برید کړی لږ تر لږه دوه افغان ساتونکي یې وژلي او د ۲۰ شاوخوا کسان یې ټپیان کړي دي. چارواکي وايي چې طالبانو لومړی د موټر په ذریعه ځان مرګه برید ترسره کړ او وروسته یې د قونسلګرۍ دباندي د امنیتي ځواکونو سره نښته پیل کړه. چارواکي وايي چې پنځه تنه یاغیان چې ځانمرګه واسکټونو یې اغوستي وو، د افغان امنیتي ځواکونو سره په نښتو کې وژل شوي دي. د امریکا د باندنیو چارو د وزارت ویانده ماري هارف وايي چې یاغیانو د قونسلګرۍ مخې ته غټه لارۍ وروسته او وروسته یې د امنیتي ځواکونو سره نښتې پیل کړې چې په کښي یې د راکټونو او توپکونو څخه کارواخیستی. یادشوې لارۍ د برید څو شیبې وروسته انفجار وکړ او د قونسلګرۍ د مخ دروازه یې ډيره خرابه کړه. د امریکا د باندنیو چارو د وزارت ویاندې وویل چې په پېښه کې امریکایانو ته هیڅ تاوان نه دی رسېدلی. د هرات د قول اردو قوماندان هم وايي چې په پېښه کې د قونسلګرۍ مامورینو ته هیڅ زیان نه دی رسیدلی خو هغه وايي چې په برید کې د دوو موټر بمونو څخه کار واخیستل شو. ،،برید سهار پر پنځه نیمو بجو باندي د افغانستان د خلګو د دښمنانو له خوا ترسره شو. د دوي سره دوه موټره وو چې لومړی یې یوه موټر ته انفجار ورکړ او وروسته یې بل موټر انفجار وکړ. یاغیانو چې انتحاري واسکټونو یې اغوستي وو د امنیتي ځواکونو سره نښته وکړه. په نښتو کې د قونسلګرۍ هیڅ کارمند ته زیان نه دی رسیدلی.،، طالبانو د دې برید مسولیت په غاړه اخیستی دی او ویلي یې دي چې په برید کې یې افغان او امریکايي ځوکواکونو ته تلفات اړولي دي. په کابل کې د امریکا د سفارت ویاند رابرټ هلیټن ددې برید په اړه په افغانستان کې د امریکا د سفیر جیمز کینیگن غبرګون د امریکا غږ سره په مرکه کې څرګند کړ او ویې ویل چې د امریکا سفیر د بې ګنا افغانانو په ټپی کېدو او وژل کېدو خواشینی دی. په دې ورستیو اونیوو کې د یاغیانو بریدونه زیات شوي دي. په بریدونو کې زیاتوالی په داسي حال کې رامنځ ته کېږي چې د امریکا په مشري نړیوال ځواکونو په افغانستان کې د راتلونکي کال په پای کې خپل حضور کموي. که څه هم افغان ملي امنیتي ځواکونو د سږ کال راهیسې د ټول افغانستان د امنیت مسولیت په غاړه اخیستی دی خو د دغو ځواکونو اصلي آزمویښت به د ۲۰۱۴ کال په پای کې پیل شي کله چې بهرني ځواکونو خپل پوځي مارمویت پای ته ورسوي او ماموریت یې په سلامشورې او ښوونې او روزنې بدل شي.